Source: https://www.delo.si/novice/slovenija/popovic-zahteva-se-izdajo-zacasne-odredbe-138552.html
Timestamp: 2020-08-04 15:12:14+00:00

Document:
županske volitve | Koper | Boris Popovič | Aleš Bržan
Poraženec volitev predlaga sodišču, da izda začasno odredbo, s katero bi prekinilo izvrševanje funkcije župana do pravnomočne odločitve o vloženi pritožbi.
11. januar 2019 14.17
11. januar 2019 14.51
Zaradi razlike vsega nekaj glasov in domnevnih nepravilnosti je dolgoletni koprski župan podal ugovor na občinsko volilno komisijo. FOTO: Uroš Hočevar/Delo
Boris Popovič je danes po faksu na upravno sodišče poleg pritožbe proti izidu županskih volitev v Kopru vložil še zahtevo za izdajo začasne odredbe, so danes sporočili z upravnega sodišča. Popovič predlaga sodišču, da izda začasno odredbo, s katero bi prekinilo izvrševanje funkcije župana do pravnomočne odločitve o pritožbi, vloženi v četrtek.
Nekdanji župan in županski kandidat na jesenskih lokalnih volitvah Popovič je v četrtek prek svojega pooblaščenca na upravno sodišče že vložil pritožbo proti sklepu mestnega sveta z dne 21. decembra, s katerim je bilo najprej ugotovljeno, da lahko Aleš Bržan začne izvrševati funkcijo župana, Popovičeva pritožba proti odločbi občinske volilne komisije in poročilu o izidu drugega kroga županskih volitev pa je bila zavrnjena.
Instrukcijski rok, v katerem sodišče odloči o zahtevi za izdajo začasne odredbe, je sicer sedem dni od prejema zahteve. FOTO: Jože Suhadolnik/Delo
Tudi v tem primeru bo sodišče pritožbo posredovalo v odgovor mestnemu svetu in ga pozvalo, naj sodišču dostavi vse spise zadeve. Po preteku roka za odgovor na pritožbo in dostavo spisov pa bo sodišče o zadevi odločalo.
Skladno z določbo zakona o lokalnih volitvah upravno sodišče o pritožbi odloči v 30 dneh od vložitve pritožbe. Proti odločitvi upravnega sodišča ob smiselni uporabi določb zakona o upravnem sporu pritožba ni dovoljena, bo pa pritožnik imel po izčrpanju vseh pravnih sredstev še možnost vložiti ustavno pritožbo.

References: sodišče 
 sodišče 
 sodišče 
 sodišče 
 sodišče 
 sodišče